K wólbam Hamorskeho wjesnjanosty nastupi 7. junija za CDU Achim Junker. Wot lěta 1990 hač do 2009 bě wón w tehdyšej Klětnjanskej gmejnje gmejnski radźićel a wot 1999 naměstnik wjesnjanosty. Wot 2009 přisłuša wón Hamorskej gmejnskej radźe a je tam wot 2010 tohorunja naměstnik wjesnjanosty.
„Chcu swoje nazhonjenja zapřijeć a znaju nadawki a wužadanja“, praji tepjenski monter. We Wolešnicy (Klein Oelsa) bydli wón na třistronskim statoku swojeho pradźěda. W bliskim Klětnom je do šule chodźił. Tam je krótko do přewróta sobu za zachowanje wsy před brunicu wojował a kaž dźiw začuwał, zo su swój zaměr docpěli.
Jako wjesnjanosta chcył 55lětny wobydlerjam bliski być. „Wjesne rady njetrjebaja jenož prawo słyšenja, ale tež swójski budget“, měni Junker. Nimo toho chcył wón stajne blido předewzaćelow wutworić, zo móhli sej prašenja hospodarskeho wuwića w gmejnje lěpje dorěčeć. „Wón je přeswědčeny, zo trjeba Hamorska gmejna dołhodobny koncept za čas po brunicy.“
ces_Latn szl_Latn szl_Latn